
Informatīvais ziņojums 
„Par Eiropas Stabilitātes mehānisma darbību 2022. gadā”

Informatīvais ziņojums „Par Eiropas Stabilitātes mehānisma darbību 2022. gadā” (turpmāk – informatīvais ziņojums) ir izstrādāts saskaņā ar likuma „Par Latvijas pārstāvību Eiropas Stabilitātes mehānisma Valdē un Direktoru padomē” 7. pantu, kas nosaka, ka Ministru kabinets katru gadu ne vēlāk kā trīs mēnešus pēc tam, kad Eiropas Stabilitātes mehānisms (turpmāk – ESM) publicējis gada pārskatu saskaņā ar Līguma par ESM dibināšanu 27. panta 2. punktu, iesniedz Saeimai ziņojumu par ESM darbību iepriekšējā gadā. ESM 2022. gada pārskats publicēts 2023. gada 15. jūnijā.  
[bookmark: _Hlk102038866]Pamatojoties uz augstāk minēto, informatīvajā ziņojumā turpmākajās sadaļās sniegta informācija par ESM darbību 2022. gadā. 

1. Par Eiropas Stabilitātes mehānismu

ESM ir starptautiska finanšu institūcija, kas izveidota ar mērķi sniegt finansiālu palīdzību euro zonas dalībvalstīm, kurām radušās finansiālas problēmas. ESM darbību rezultātā tiek mazināta atsevišķu dalībvalstu radīto fiskālo un finanšu satricinājumu ietekme uz kopējo euro zonas stabilitāti, izsniedzot aizdevumus euro zonas valstīm situācijās, kad tās nevar piekļūt finanšu tirgiem par ilgtspējīgām procentu likmēm. Tādējādi viens no ESM uzdevumiem ir stiprināt investoru uzticību un palīdzēt dalībvalstīm stabilizēt to finansiālo situāciju. ESM akcionāri ir visas 20 euro zonas valstis, kas šobrīd kopā ESM kapitālā ir iemaksājušas 80,97 mljrd. euro.[footnoteRef:1] [1:  2023. gada 22. martā Horvātijas Republika oficiāli kļuva par Eiropas Stabilitātes mehānisma dalībvalsti, palielinot ESM apmaksāto kapitālu no 80,5 mljrd. uz 80,97 mljrd. euro.] 

ESM finanšu aktivitātes iedalās trīs funkcijās:
1) aizdevumu izsniegšana dalībvalstīm. ESM sniedz vairākus palīdzības veidus: 
· aizdevumu sniegšana, lai segtu finanšu vajadzības;
· aizdevumi netiešai banku rekapitalizācijai; 
· aizdevumu sniegšana un tiešas kapitāla injekcijas, lai rekapitalizētu finanšu iestādes; 
· piesardzības kredītlīnijas (tai skaitā 2022. gadā pieejamais Pandēmiskās krīzes atbalsts);
· dalībvalstu obligāciju iepirkšana primārajos un sekundārajos vērtspapīru tirgos; 
2) finanšu līdzekļu piesaiste finanšu tirgos, lai finansētu aizdevumu veikšanu; 
3) pašu kapitāla līdzekļu pārvaldīšana. 

Pateicoties stabilai kapitāla struktūrai, finansēšanas un investīciju stratēģijai, ESM vairākus gadus ir novērtēts ar ļoti augstu kredītreitingu (skat. 1. tabulu), tādējādi veiksmīgi piesaistot un palielinot finanšu resursus par ļoti izdevīgām procentu likmēm. 

1. tabula. Starptautisko kredītreitingu aģentūru novērtējums
	Kredītreitingu aģentūra
	Ilgtermiņa
	Īstermiņa
	Nākotnes novērtējums

	Moody's Investors Service
	Aaa
	P-1
	Stabils

	Fitch Ratings
	AAA
	F1+
	Stabils

	DBRS Morningstar
	AAA
	R-1 (augsts)
	Stabils

	S&P Global Rating
	AAA
	A-1+
	Stabils

	Scope Ratings
	AAA
	S-1+
	Stabils


Avots: ESM 2022. gada pārskats

ESM 2022. gada pārskatā norādītās aktīvu pārvaldības un finanšu strukturēšanas aktivitātes saistītas ar ESM bilances pārraudzību, analizējot likviditātes, valūtas un procentu likmju riskus. 2022. gadā tika vērtēta jauno procentu likmju vides ietekme uz bilanci un izmaiņām aktīvu un pasīvu struktūrā. Finanšu strukturēšana, procentu likmju modelēšana, simulācija un scenāriju analīze, kas aptver visus bilances riskus, bija vieni no būtiskākajiem Aktīvu pārvaldības un finanšu strukturēšanas nodaļas uzdevumiem. Nepārtraukti tika meklēti veidi kā uzlabot datu pārvaldības efektivitāti, automatizēt galvenos darbības procesus, piemēram, datu simulācijas, analīzi un pārskatus. Lai radītu sinerģiju likviditātes pārvaldībā, tika pilnībā saskaņota Aktīvu pārvaldības un finanšu strukturēšanas nodaļas un Finansēšanas un investoru attiecību nodaļas darbība.
[bookmark: _Hlk138253422][bookmark: _Hlk138242192]ESM aizdošanas aktivitāšu sadaļā minēta Grieķijai sniegtā aizdevuma atmaksa Starptautiskajam Valūtas fondam (trešā jeb pēdējā pirmstermiņa atmaksu 1,9 mljrd. euro apmērā), kā arī 2,7 mljrd. euro priekšapmaksa Grieķijas Aizdevuma mehānisma (Greek Loan Facility) aizdevējiem pēc ESM un Eiropas Finanšu stabilitātes instrumenta (turpmāk – EFSF)[footnoteRef:2] apstiprinājuma atteikties no proporcionālās atmaksas noteikumiem. Savukārt Spānija 2022. gada decembrī veica pirmo plānoto banku netiešo rekapitalizācijas aizdevumu atmaksu ESM (3,6 mljrd. euro apmērā).  [2:  Euro zonas dalībvalstis 2010. gadā pagaidu krīzes risināšanai izveidoja EFSF, kas ir sniedzis finansiālu palīdzību Īrijai, Portugālei un Grieķijai, emitējot obligācijas un citus parāda instrumentus kapitāla tirgos. EFSF turpmāku finansiālu palīdzību nesniedz, šo uzdevumu tagad veic tikai ESM.] 

Finansēšanas un investoru attiecību jomā ESM 2022. gadā kopējais piesaistītā finansējuma apmērs atbilst 27,5 mljrd. euro (no kuriem 8 mljrd. euro ir ESM un 19,5 mljrd. euro EFSF). 
2022. gadā ESM savā finansēšanas stratēģijā koncentrējās uz vidēja apmēra darījumu veikšanu, proti, no 2 līdz 3 mljrd. euro dažādos termiņos, kā arī uz neizmaksāto kredītlīniju izmantošanu. Šī pieeja ļauj ESM nodrošināt regulāru klātbūtni finanšu tirgos, saglabājot investoru interesi. 
2022. gadā ESM pielāgoja savas finansēšanas programmas laika grafiku un valūtas sastāvu tirgus videi. Tika koriģēta parādzīmju programma saistībā ar samazinātām likviditātes vajadzībām, pakāpeniski atceļot 12 mēnešu parādzīmju līniju. Papildus ESM Atvasināto instrumentu un tirgus izpētes nodaļa uzsāka centrālo klīringa projektu sadarbībā ar kompāniju Eurex.
Pārskatā norādīts, ka 2022. gadā ESM palielināja fizisko sanāksmju un pasākumu skaitu, tomēr daži pasākumi un tikšanās ar investoriem tika saglabātas virtuālā formātā vai hibrīdrežīmā, jo tiek uzskatītas par ļoti efektīvu saziņas metodi.
ESM risku pārvaldības struktūrvienība saglabāja modrību pret pastāvošajiem un mainīgajiem riskiem, uzraugot un ziņojot iekšējai riska komitejai par risku norisēm. 
2022. gadā tika uzlaboti kiberdrošības un informācijas drošības pasākumi, kā arī ESM pabeidza un pārskatīja risku vadības sistēmu Vienotā noregulējuma fonda atbalstam. Papildus ESM savā riska pārvaldības sistēmā ievieš ar klimatu saistītus riskus, paralēli strādājot pie risku automatizācijas un turpmākas uzraudzības uzlabojumiem.
Sociāli atbildīgas pārvaldības aktivitāšu jomā ESM turpina ziņot par saviem ilgtspējīgajiem ieguldījumu centieniem. ESM pastāvīgi iekļauj vides, sociālās un korporatīvās pārvaldības kritērijus iekšējās politikas pārskatā un 2022. gada februārī ESM kā novērotājs pievienojas Finanšu sistēmas zaļināšanas tīklam. Papildus tika publicēts ceturtais ietekmes uz vidi ziņojums, kas atklāj ESM darbību efektivitāti emisiju samazināšanas procesā. ESM atsevišķi izveido stratēģisku vadības grupu, lai vadītu un koordinētu vides, sociālās un korporatīvās pārvaldības iniciatīvas.


2. Galvenie ESM finanšu darbības rezultāti 2022. gadā

2022. gada beigās ESM bilance atbilst 812,7 mljrd. euro, kas ir par 14,3 mljrd. euro mazāk kā 2021. gada beigās. Bilances apmēra kritumu galvenokārt noteica ar sertifikātiem apliecināto parādu samazinājums par 15,3 mljrd. euro. 
ESM apmaksātais kapitāls uz 2022. gada beigām bija 80,5 mljrd. EUR, un tas tika ieguldīts parāda vērtspapīros un noguldījumos vai uzglabāts naudā un tās ekvivalentos. Salīdzinājumā ar iepriekšējā gada beigām, ieguldījumi parāda vērtspapīros samazinājās par 1,4 mljrd. euro. Vērtspapīru portfeļa novērtēšanas rezultātā radušies nerealizētie ieguvumi vai zaudējumi tiek atspoguļoti patiesās vērtības rezervē ESM pašu kapitāla pozīcijā. Patiesās vērtības rezerve[footnoteRef:3] 2022. gadā ir negatīva 3,2 mljrd. euro apmērā, salīdzinot ar negatīvu 44,7 milj. euro patiesās vērtības rezervi 2021. gada 31. decembrī. ESM patiesās vērtības rezerves samazinājums 2022. gadā saistīts ar parāda vērtspapīru ieguldījumu zemāku tirgus vērtību.   [3:  Patiesā vērtība ir summa, par kādu iespējams apmainīt aktīvu vai izpildīt saistības darījumā, savukārt ar patiesās vērtības rezervi tiek apzīmētas izmaiņas, kas radušās ilgtermiņa ieguldījumu rezultātā.] 

Saistību pusē ESM emitēto parāda vērtspapīru apjoms sasniedza 101,6 mljrd. euro, salīdzinājumā ar 116,9 mljrd. euro 2021. gada beigās. 
ESM 2022. gadā reģistrēja kopējos neto zaudējumus 60,2 milj. euro apmērā; salīdzinājumam – 2021. gadā neto ienākumi 311,0 milj. euro (skat. 2. tabulu). Galvenās izmaiņas noteica ienākumu kritums no finanšu darījumiem, pozīcijas "Finanšu operāciju neto peļņa vai neto zaudējumi" samazinājums par 1,5 mljrd. euro līdz negatīviem 1,3 mljrd. euro 2022. gadā. Šo samazinājumu daļēji kompensēja par 1,1 mljrd. euro lielāki ienākumi no atvasinātajiem instrumentiem, kas izmantoti procentu likmju riska pārvaldībai. Ienākumu kritumu veicināja straujš tirgus procentu likmju kāpums, kā rezultātā parāda vērtspapīri tika  realizēti par zemākām cenām. 
2. tabula. ESM peļņa/ zaudējumi kopš ESM dibināšanas (milj. EUR)
	
	2012
	2013
	2014
	2015
	2016
	2017
	2018
	2019
	2020
	2021
	2022

	ESM peļņa/ zaudējumi
	-0,5
	253,9
	443,9
	729,4
	568,8
	68,6
	284,7
	289,6
	392,9
	311,03
	-60,2



Likuma "Par Līgumu par Eiropas Stabilitātes mehānisma dibināšanu" 25. panta 1. punkts nosaka, ka “ESM operācijās radušies zaudējumi tiek segti, pirmkārt, no rezerves fonda, otrkārt, no apmaksātā kapitāla; un visbeidzot, no atbilstīgās neapmaksātās reģistrētā kapitāla summas”.
ESM 2023. gada 15. jūnija Valdes sēdē pieņēma lēmumu par 2022. gada neto zaudējumu 60,2 milj. euro apmērā segšanu no rezerves fonda, kas atbilst rezerves fonda mērķim (spēja absorbēt neto zaudējumus no iemaksātajiem kapitālieguldījumiem, kas radušies negatīva ienesīguma un procentu likmju paaugstināšanas apstākļos).
Pēc zaudējumu segšanas rezerves fondā ir 3,18 mljrd. euro (2021. gadā – 3,23 mljrd. euro).

3. ESM īstenoto finansiālo palīdzību programmu pieredze

Kopš dibināšanas brīža ESM ir sniedzis palīdzību trīs dalībvalstīm. Spānija makroekonomikas korekcijas programmu (turpmāk – programma) ir noslēgusi 2013. gadā, Kipra – 2016. gadā, savukārt Grieķija – 2018. gadā. 
Spānijas programma bija ESM pirmā finanšu palīdzības programma. Kopā ESM piešķīra Spānijai 41,3 mljrd. euro lielu aizdevumu, lai Spānija varētu veikt banku sektora rekapitalizāciju. Programma ilga līdz 2013. gada decembrim. Spānija 2022. gada decembrī veica pirmo plānoto banku netiešo rekapitalizācijas aizdevumu atmaksu ESM (3,6 mljrd. euro apmērā). Uz 2022. gada beigām Spānija ir atmaksājusi 21,2 mljrd. euro no aizdevuma summas, parāda neatmaksātā daļa ir 20,1 mljrd. euro, kuru plānots segt līdz 2027. gadam. 
Kipras programma noslēdzās 2016. gadā, un programmas darbības laikā ESM Kiprai izmaksāja 6,3 mljrd. euro. Papildus aptuveni 1 mljrd. euro izmaksāja Starptautiskais Valūtas fonds. Aizdevums no abām institūcijām Kiprai bija nepieciešams, lai finansētu valsts palīdzības programmu banku sektoram, kas ietvēra budžeta finansējuma novirzīšanu, vidēja termiņa un ilgtermiņa parādzīmju izpirkšanu, kā arī finanšu institūciju rekapitalizāciju. Kiprai piešķirtā un vēl neatmaksātā aizdevuma summa veido 6,3 mljrd. euro. Finanšu palīdzības vienošanās paredz, ka Kipra sāks atmaksāt aizdevumu 2025. gadā un izmaksās pēdējo aizdevuma daļu 2031. gadā.
Grieķijas programma noslēdzās 2018. gadā. Tās laikā ESM izsniedza Grieķijai aizdevumu 61,9 mljrd. euro apmērā. Finanšu palīdzības izmaksa Grieķijai tika nodrošināta vairākās daļās, un katra maksājuma izmaksa bija atkarīga no apstiprināto nosacījumu izpildes. 2018. gadā ESM Grieķijai izsniedza pēdējos trīs aizdevuma maksājumus kopumā 21,7 mljrd. euro apmērā. Aizdevumu Grieķija izmantoja, lai reorganizētu valsts finanšu ietvaru, uzsāktu ekonomikas modernizāciju un atgūtu investoru uzticību, kas tika zaudēta globālās finanšu krīzes laikā 2009. gadā. Grieķija atmaksāja 27,2 milj. euro 2021. gada 15. jūnijā un 14,3 milj. euro 2022. gada 21. jūnijā, izmantojot daļu no attiecīgajām dividendēm par 2019. un 2020. gadu, kas saņemtas no Grieķijas aktīvu un līdzdalības korporācijas (Hellenic Corporation of Assets and Participations).
Šobrīd Grieķijas neatmaksātā parāda summa veido 59,8 mljrd. euro. Atbilstoši saprašanās memorandam, Grieķija sāks atmaksāt kopējo aizdevumu summu 2034. gadā un izmaksās pēdējo aizdevuma daļu 2060. gadā. 

